तेलंगाना के पावरहाउस में आग लगने की घटना के बाद आंध्र प्रदेश के मुख्यमंत्री ने रद्द किया श्रीशैलम दौरा
आंध्र प्रदेश के मुख्यमंत्री वाई एस जगन मोहन रेड्डी ने श्रीशैलम बांध के बाएं तट पर तेलंगाना में स्थित पावरहाउस में आग लगने की घटना के बाद शुक्रवार को श्रीशैलम की अपनी यात्रा रद्द कर दी। रेड्डी को नई रायलसीमा सिंचाई योजना के लिए पूजा करनी थी।
अमरावती: आंध्र प्रदेश के मुख्यमंत्री वाई एस जगन मोहन रेड्डी ने श्रीशैलम बांध के बाएं तट पर तेलंगाना में स्थित पावरहाउस में आग लगने की घटना के बाद शुक्रवार को श्रीशैलम की अपनी यात्रा रद्द कर दी। रेड्डी को नई रायलसीमा सिंचाई योजना के लिए पूजा करनी थी। उन्हें पूर्वाह्न 11 बजे श्रीशैलम पहुंच कर परियोजना स्थल का निरीक्षण करना था और जल संसाधन विभाग के अधिकारियों संग समीक्षा बैठक भी करनी थी। मुख्यमंत्री कार्यालय की ओर से जारी एक विज्ञप्ति में कहा गया कि पावरहाउस में आग लगने की घटना के बाद रेड्डी ने दौरा रद्द कर दिया। मुख्यमंत्री ने दुर्घटना पर दुख जताया और तेलंगाना को यथासंभव सहायता का आश्वासन दिया।बता दें कि तेलंगाना-आंध्र प्रदेश सीमा पर जमीन के अंदर बने श्रीसैलम पनबिजली संयंत्र में बृहस्पतिवार रात आग लग गई तथा इसमें नौ लोगों के फंसे होने की आशंका है। अधिकारियों ने शुक्रवार को बताया कि आग पर काबू पा लिया गया है लेकिन घटनास्थल से घना धुआं निकल रहा है और इस वजह से बचावकर्मी अंदर नहीं जा पा रहे हैं। मुख्यमंत्री के चंद्रशेखर राव अपने मंत्रिमंडलीय सहयोगियों के साथ बचाव कार्य का जायजा ले रहे हैं। कन्द्रीय गृह राज्य मंत्री जी किशन रेड्डी ने कहा कि उन्होंने राष्ट्रीय आपदा मोचन बल से बचाव कार्य में सहयोग देने को कहा है। तेलंगाना स्टेट पॉवर जेनरेशन कॉरपोरेशन (जेनको) के मुख्य अभियंता बी सुरेश के मुताबिक जब हादसा हुआ उस वक्त संयंत्र में कम से कम 25 लोग थे, जिनमें से 15-16 बाहर आने में कामयाब रहे। एक पुलिस अधिकारी ने बताया कि छह लोगों को सांस लेने में दिक्कत के बाद स्थानीय अस्पतालों में भर्ती कराया गया है।कृष्णा नदी पर बना श्रीसैलम लेफ्ट बैंक पॉवर स्टेशन हैदराबाद से करीब दो सौ किलोमीटर दूर है और तेलंगाना स्टेट पॉवर जेनरेशन कॉरपोरेशन (जेनको) इसे संचालित करता है। संयंत्र में छह इकाइयां हैं जिनकी कुल क्षमता 900 मेगावॉट बिजली उत्पादन की है और पिछले कुछ दिन से बारिश होने से यहां बिजली उत्पादन जोरों से हो रहा था।